ประกันรุกบริหารเงินส่วนบุคคล
รายงาน วันนี้ธุรกิจประกันชีวิตไม่ได้ขายเพียงประกันชีวิตอย่างเดียว แต่พยายามที่จะยกระดับตัวแทนให้สามารถเสนอผลิตภัณฑ์การเงิน การลงทุนอื่นๆ ตัวแทนกลุ่มหนึ่งจึงต้องถูกฝึกอบรมความรู้ความสามารถด้านต่างๆ ที่เกี่ยวข้องกับการเงินของลูกค้า เพื่อสามารถบริหารเงินส่วนบุคคลให้กับลูกค้าได้อย่างรอบด้าน
29 ต.ค. 2565

รายงาน วันนี้ธุรกิจประกันชีวิตไม่ได้ขายเพียงประกันชีวิตอย่างเดียว แต่พยายามที่จะยกระดับตัวแทนให้สามารถเสนอผลิตภัณฑ์การเงิน การลงทุนอื่นๆ ตัวแทนกลุ่มหนึ่งจึงต้องถูกฝึกอบรมความรู้ความสามารถด้านต่างๆ ที่เกี่ยวข้องกับการเงินของลูกค้า เพื่อสามารถบริหารเงินส่วนบุคคลให้กับลูกค้าได้อย่างรอบด้าน 
ลือพงศ์ เลอเลิศวิชยา ผู้อำนวยการอาวุโส ฝ่ายฝึกอบรมและวิชาการ บริษัท กรุงเทพประกันชีวิต กล่าวว่า เป้าหมายที่จะผลักดันตัวแทนไปให้ถึงคือ ที่ปรึกษาทางการเงินส่วนบุคคล (CFP) เต็มรูปแบบ แต่ทำอย่างค่อยเป็นค่อยไป โดยเริ่มจากโครงการให้ คำแนะนำด้านการวางแผนการเงินด้วยการใช้ผลิตภัณฑ์การเงิน การลงทุน ซึ่งจะเข้ามาช่วยเรื่องการสร้างฐานะให้ลูกค้าที่ให้มีโอกาสรับผลตอบแทนที่สูงขึ้น และใช้ผลิตภัณฑ์ประกันเข้ามาช่วยคุ้มครองชีวิตและปกป้องชีวิตรวมถึงทรัพย์สินที่สร้างขึ้น ซึ่งทั้งทั้งผลิตภัณฑ์ล้วนให้สิทธิประโยชน์ทางภาษี 
ปัจจุบันมีตัวแทนที่สามารถให้คำแนะนำด้านการบริหารการเงินส่วนบุคคลให้ลูกค้าได้ 700 คน โดยมีใบอนุญาต ซิงเกิ้ล ไลเซนส์ ผู้แนะนำการลงทุน (IC) และใบอนุญาตผู้วางแผนการลงทุน (IP) ซึ่งตัวแทนกลุ่มนี้สามารถสร้างยอดขายได้มากกว่าตัวแทนทั่วๆ ไปถึง 100% เพราะสามารถหาลูกค้าที่มีกำลังซื้อสูง เป็นตลาดที่ดี 
ขณะที่ บุญชัย สมบัติวัฒนา ผู้อำนวยการฝ่ายฝึกอบรมที่ปรึกษาการเงิน บริษัท อลิอันซ์ อยุธยา ประกันชีวิต กล่าวว่า บริษัทมีโครงการพิเศษคือ ที่ปรึกษาวางแผนภาษีให้กับนิติบุคคล ซึ่งเป็นหนึ่งในเรื่องการวางแผนทางการเงิน ด้วยการใช้ประกันชีวิตเข้าไปเป็นหนึ่งในเครื่องมือวางแผนภาษีและค่าใช้จ่ายของบริษัทที่กรมสรรพากรให้การยอมรับ สามารถตรวจสอบแหล่งที่มา ที่ไปของค่าใช้จ่ายได้ชัดเจน แตกต่างจากการวางแผนการเงินของสถาบันการเงินที่จะต้องทำให้เงินลูกค้าเหลือมากที่สุด เพื่อนำเงินก้อนนั้นไปต่อยอดหาผลตอบแทนให้งอกเงย ปัจจุบันตัวแทนกลุ่มนี้มีจำนวน 200 คน เป็นกลุ่มที่จบการศึกษาขั้นต่ำปริญญาตรีและมีความรู้ด้านบัญชี หลังจากนั้นจะต้องรับการฝึกอบรมความรู้ด้านบัญชี อบรมความรู้ด้านภาษีบุคคลธรรมดา ภาษีนิติบุคคล เข้าใจลักษณะธุรกิจของลูกค้า มีความรู้ด้านหลักการบริหารบัญชี โดยเริ่มบุกตลาดอย่างจริงจังเมื่อปี 2556 มีเบี้ยประกันจากลูกค้ากลุ่มนี้ 181 ล้านบาท และ 10 เดือนแรกของปี 2557 มีเบี้ยรับ 200 ล้านบาท 
สมโพชน์ เกียรติไกรวัล ประธานเจ้าหน้าที่บริหารช่องทางการขายและประธานเจ้าหน้าที่บริหารฝ่ายการตลาดและประชาสัมพันธ์องค์กร บริษัท โตเกียวมารีนประกันชีวิต (ประเทศไทย) ได้ร่วมทำหลักสูตร "ผู้วางแผนการเกษียณ" กับทางจุฬาลงกรณ์มหาวิทยาลัยจำนวน 30 ชั่วโมง ซึ่งหลักสูตรนี้ได้รับการรับรองจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ให้สามารถนับเป็นชั่วโมงการอบรมเพื่อต่ออายุใบอนุญาตตัวแทนครั้งที่ 4 ได้เต็มจำนวน 
ผู้วางแผนการเกษียณของบริษัท จะเป็นกลุ่ม ตัวแทนที่มีความเชี่ยวชาญด้านกรมธรรม์บำนาญ ที่มีตั้งแต่ระดับผู้อำนวยการจนถึงตัวแทนทั่วไป ผู้เข้าอบรมรุ่นแรกจำนวน 70 คน จะได้รับความรู้รอบด้านทั้งด้านประชากรศาสตร์ จิตวิทยา เศรษฐศาสตร์ การเงิน กฎหมาย และบัญชีที่เกี่ยวข้อง เพื่อให้ช่วยลูกค้าวางแผนการเกษียณได้ด้วยประกันชีวิต มีเงินเพียงพอในการดูแลสุขภาพและการใช้ชีวิตประจำวัน 
สำหรับการหันมามุ่งเน้นที่ปรึกษาวางแผนภาษี เพราะประเทศไทยกำลังเข้าสู่สังคมผู้สูงอายุ รายได้ที่รัฐดูแลหรือเงินจากประกันสังคม รวมถึงเงินเกษียณจากราชการไม่เพียงพอ เพราะคนส่วนใหญ่มีอายุยืนขึ้น ผู้วางแผนเกษียณของบริษัทจึงสามารถช่วยออกแบบการสร้างเงินบำนาญไว้ใช้ที่เพียงพอในอนาคต 
การที่ตัวแทนและผู้บริหารบริษัทประกันชีวิตหันมาสนับสนุนให้ตัวแทนเป็นที่ปรึกษาด้านการวางแผนการเงิน การบริหารเงิน และการออมเงิน ให้ตรงกับความต้องการและความจำเป็นตามกำลังรายได้ จึงยิ่งตอบโจทย์ให้ภาพลักษณ์ของตัวแทนมีความเป็นมิตรมากขึ้น และมีความเป็นมืออาชีพมากขึ้นในอนาคต